A4-0204/96

Päätöslauselma komission tiedonannosta Euroopan unionin osallistumisesta entisen Jugoslavian jälleenrakentamiseen (KOM(95)0581 - C4-0608/95)

Euroopan parlamentti, joka

- ottaa huomioon komission tiedonannon KOM(95)0581 - C4-0608/95,

- ottaa huomioon Euroopan unionista tehdyn sopimuksen J.3 ja J.11 artiklan,

- ottaa huomioon Cannesissa 26. - 27. kesäkuuta pidetyn Eurooppa-neuvoston kokouksen päätelmät,

- ottaa huomioon Brysselissä 29. lokakuuta 1995 pidetyn Eurooppa-neuvoston kokouksen suuntaviivat,

- ottaa huomioon neuvoston 11. joulukuuta 1995 tekemän päätöksen unionin «yhteisestä toiminnasta» Bosnia-Hertsegovinassa ((EYVL L 309, 21.12.1995, s. 2)),

- ottaa huomioon 14. joulukuuta 1995 tehdyn Pariisin rauhansopimuksen ja Roomassa 17. - 18. helmikuuta 1996 pidetyn konsolidointikonferenssin,

- ottaa huomioon 29.2.1996 antamansa päätöslauselman entisen Jugoslavian jälleenrakennuksen rahoituksesta ((EYVL C 78, 18.3.1996, s. 33)),

- ottaa huomioon budjettivaliokunnan mietinnön sekä taloudellisten ulkosuhteiden valiokunnan ja talousarvion valvontavaliokunnan lausunnot (A4-0204/96),

A. ottaa huomioon, että Euroopan unioni tukee entisen Jugoslavian tasavaltojen jälleenrakentamista ja pitää sitä ensisijaisena ulkopoliittisena tavoitteena,

B. ottaa huomioon, että Euroopan unioni tukee kaikkia toimenpiteitä, jotka edistävät kestävän sopimuksen aikaansaamista Bosnia-Hertsegovinassa,

C. ottaa huomioon, että Daytonin sopimuksen ja Roomassa 17. - 18. helmikuuta 1996 pidetyn konferenssin päätökset muodostavat perustan rahoitusavun myöntämiselle entisen Jugoslavian jälleenrakentamiseen,

D. ottaa huomioon, että Maailmanpankki on arvioinut vuoteen 1999 asti jälleenrakennukseen tarvittavan rahoitustuen laajuudeksi noin 5,1 miljardia Yhdysvaltain dollaria mutta että kansainvälinen rahoittajayhteisö on tähän mennessä tehnyt vasta osittaisia lupauksia näiden varojen jaosta ja hankinnasta,

E. ottaa huomioon, että 12. - 13. huhtikuuta 1996 Brysselissä pidetyssä toisessa rahoittajamaiden konferenssissa luvattiin 1 232 miljoonaa Yhdysvaltain dollaria, joten 1,8 miljardin Yhdysvaltain dollarin tavoite vuodelle 1996 tavoitettiin ja jopa ylitettiin hieman,

F. ottaa huomioon, että Euroopan unioni asetti ensimmäisessä rahoittajamaiden konferenssissa talousarviostaan käyttöön 87 miljoonaa ecua, joista 62,5 miljoonaa ecua otettiin budjettikohdasta B7-500 «PHARE»,

G. ottaa huomioon, että Euroopan parlamentti on toisena budjettivallan käyttäjänä osoittanut joulukuussa 1995 12,13 miljoonaa ecua korkean edustajan hallintomenoihin,

H. ottaa huomioon, että 20. toukokuuta 1996 hyväksyttiin määrärahojen siirto 9/96, jonka määrä oli 20 miljoonaa ecua, luvusta B0-40 «Alustavat varaukset» budjettikohtaan B7-541 «Entisen Jugoslavian alueen tasavaltojen jälleenrakennustoimet» Sarajevossa suoritettavien hankkeiden ensimmäisen ohjelman rahoittamiseksi,

I. ottaa huomioon, että hyväksyi 21. toukokuuta 1996 hyväksyttiin määrärahojen siirto 11/96, osa 2, jonka määrä oli 3,6 miljoonaa ecua, luvusta B0-40 «Alustavat varaukset» budjettikohtaan B8-013 «Yhteiseen ulko- ja turvallisuuspolitiikkaan kuuluva Euroopan unionin muu yhteinen toiminta» Bosnia-Hertsegovinassa ja Kroatiassa suoritettavalle miinanraivaukselle annettavaa kiireellistä apua koskevan yhteisen toiminnan rahoittamiseksi,

J. ottaa huomioon, että uuden momentin B7-54 «Yhteistyö entisen Jugoslavian tasavaltojen kanssa» määrärahat ovat aivan liian vähäiset,

K. ottaa huomioon, että alunperin Jugoslavialle tarkoitettujen PHARE-varojen käyttö rajoittuu nykyisin pariin uusista tasavalloista eikä koske Slovenian ja Serbian ja Montenegron tasavaltaa,

L. ottaa huomioon, että unionin osallistuminen entisen Jugoslavian avustustoimiin johtaa jo tällä hetkellä ja myös tulevana varainhoitovuotena vajaukseen rahoitusnäkymien otsakkeessa 4, jos lähdetään siitä, että jälleenrakentamisen takia ei vähennetä muita rahoitussitoumuksia ulkopolitiikan alueella,

M. ottaa huomioon, että ehdotus rahoitusnäkymien tarkistamiseksi vuoteen 1999 asti ei sisällä lainkaan ehdotuksia entisen Jugoslavian jälleenrakentamiseen osoitetun rahoituksen lisäämiseksi uudelleenjärjestelyillä tai lisäämällä varoja,

N. ottaa huomioon, että Euroopan unionin entisen Jugoslavian jälleenrakentamiseen osallistumisen suunnittelussa edellytetään, että unioni ottaa hoitaakseen 20 - 25 % kaikista toimista ja loput varoista saadaan yksittäisiltä jäsenvaltioilta ja muulta kansainväliseltä rahoittajayhteisöltä,

1. Vahvistaa olevansa vakuuttunut siitä, että Euroopan unionilla on huomattava poliittinen vastuu entisen Jugoslavian jälleenrakentamisen kansainvälisessä tukemisessa;

2. Katsoo, että entisen Jugoslavian tasavallat ja etenkin Bosnia-Hertsegovina tarvitsevat pikimmiten jälleenrakentamista varten laajamittaista tukea, jota on käytettävä erityisesti niiden vahinkojen pikaiseen korjaamiseen, joita sota on aiheuttanut yhteiskunnan perusrakenteille (sillat, tiet, tietoliikenneyhteydet ja sähkövoimalaitokset) ja sosiaalisille palvelulaitoksille (koulut, sairaalat ja asunnot); korostaa, että vain tällä tavoin voidaan luoda edellytykset perusuudistuksille ja koko taloudellisen toiminnan uudelleen elvyttämiselle, mikä on välttämätön edellytys rauhankehityksen onnistumiselle ja sisällissodan osapuolten väliselle sovinnon tekemiselle;

3. Katsoo myös, että entisen Jugoslavian jälleenrakentamisen kannalta on välttämätöntä, että uudet tasavallat aloittavat hankalasti toteutettavan siirtymisen kohti markkinataloutta ja täysin demokraattista ja moniarvoista poliittista järjestelmää;

4. Kiinnittää komission ja neuvoston huomion siihen, että entisen Jugoslavian jälleenrakentaminen on monitahoinen tehtävä, joka vaatii kansainväliseltä yhteisöltä ja ennen kaikkea Euroopan unionilta kattavaa jälleenrakennusohjelmaa aluetta varten sekä tarkoituksenmukaisia rahoitusvälineitä; korostaa näin ollen, että EU:n olisi rajattava jälleenrakentamista varten keskipitkän aikavälin avustusohjelma, joka olisi sovitettu alueen todelliseen tilanteeseen ja joka sisältäisi tämän tilanteen vaatimat erityiset toimintatavat;

5. Toistaa valmiutensa tukea rakentavasti kaikkia toimenpiteitä, jotka edistävät kestävän rauhan aikaansaamista entisessä Jugoslaviassa; palauttaa samalla mieliin Daytonin rauhansopimuksen sekä Pariisissa ja viimeksi Firenzessä 13. - 14. kesäkuuta 1996 pidettyjen konferenssien päätökset;

6. Korostaa, että kansainvälisen rahoittajayhteisön ja erityisesti Euroopan unionin rahoituksen tehokkaan suuntaamisen edellytyksenä on oltava Daytonin sopimuksen ja Rooman neuvottelujen tulosten täydellinen täytäntöönpano (erityisesti ihmisoikeuksien kunnioittaminen ja henkilöiden ja tavaroiden vapaan liikkuvuuden takaaminen) kaikissa Bosnia-Hertsegovinan federaation tasavalloissa;

7. Tukee korkean edustajan Carl Bildtin ja komission ponnistuksia luoda Sarajevossa ja muissa maan osissa tuhoutuneen talouden nopean käynnistämisen ja pakottavimman sosiaalisen hädän välittömän lieventämisen avulla perusta vakaalle rauhalle;

8. Muistuttaa, että Euroopan unionin edun mukaista on rauhanprosessi, joka kattaa koko entisen Jugoslavian;

9. Ottaa huomioon, että Maailmanpankki on arvioinut jälleenrakennustoimenpiteisiin tarvittavan rahoituksen vuoteen 1999 asti olevan 5,1 miljardia dollaria;

10. Kehottaa lahjoittajien kansainvälistä yhteisöä pääsemään sopimukseen tämän summan kokonaisrahoituksesta, ja korostaa taloudellisen arvion ja lahjoittajavaltioiden kustannusten yksityiskohtaisen erittelyn tarvetta yhdessä tarkan aikataulun kanssa;

11. Pitää kiitettävänä sitä, että kansainvälinen rahoittajayhteisö päätti toisessa, 12. - 13. huhtikuuta 1996 järjestetyssä konferenssissa välittömien toimien rahoittamisesta vuonna 1996;

12. Muistuttaa komissiota siitä, että PHARE-ohjelmaa ei luotu sodassa tuhoutuneen maan jälleenrakentamisen välineeksi, vaan sen poliittisena oikeutuksena on ennen kaikkea Keski- ja Itä-Euroopan maiden sopeutumistarve ja tarve valmistella niiden mahdollista liittymistä Euroopan unioniin; toistaa, että PHARE-ohjelman oikeudellinen perusta on liian joustamaton nopean ja tehokkaan tuen toimittamiseksi ja että se ei sen vuoksi ole tähän tehtävään sopiva; pahoittelee, että komissio on tuensaajien kustannuksella pidättäytynyt käyttämästä uuden momentin B7-54 budjettikohtien määrärahoja budjettivallan käyttäjän ohjeiden perusteella;

13. Kehottaa komissiota antamaan edustajalleen Bosnia-Hertsegovinassa lisää harkintavaltaa pienten hankkeiden osalta (enintään 10.000 ecua), jotta asuntoalalla saataisiin aikaan nopeita parannuksia tärkeimmillä alueilla ennen vaaleja; pyytää, että nämä toimet olisi mahdollista toteuttaa ohi hallitustahojen, jotta apu voitaisiin suunnata suoraan paikalliselle tasolle;

14. Suhtautuu varauksella komission suunnitelmiin ohjata kaudella 1996 - 1999 PHARE-ohjelmasta yhteensä 600 miljoonaa ecua jälleenrakennusapuun; muistuttaa komissiota siitä, että jos Pharen velvoitteet osoitetaan osittain uudelleen, budjettivallan käyttäjän kanssa on päästävä yksimielisyyteen jälleenrakennushankkeiden yhdentämisestä Phare- tavoitteisiin ja että seurausten, jotka aiheutuvat tällaisesta uudelleen osoittamisesta toiminnallisiin ohjelmiin tukea jo saavissa maissa, on pysyttävä mahdollisimman vähäisinä;

15. Toteaa, että komissio on vapauttanut Euroopan unionin vuoden 1996 talousarviosta loppuvuotta 1996 varten 260 miljoonaa dollaria lisävaroja;

16. Toteaa, että komissio suunnittelee osoittavansa Euroopan unionin talousarviosta vuoteen 1999 mennessä jälleenrakentamiseen yhteensä miljardi ecua;

17. Muistuttaa komissiota siitä, että entisen Jugoslavian jälleenrakennusavun rahoittamisesta on vuoden 1996 rahoitusnäkymien otsakkeeseen 4 muodostunut noin 200 miljoonan ecun vaje ja että myös tulevana vuonna syntyy vajetta, ellei muiden ulkopoliittisten sitoumusten rahoitusta vähennetä jyrkästi;

18. Muistuttaa neuvostoa olemaan tekemättä Euroopan unionin puolesta Euroopan parlamenttia kuulematta mitään ulkopoliittisia päätöksiä, jotka tuovat mukanaan taloudellisia sitoumuksia ja joiden rahoittamista unionin talousarviosta ei ole varmistettu;

19. Kehottaa neuvostoa rahoitusnäkymien otsakkeen 4 epävarman rahoitustilanteen huomioon ottaen osoittamaan rahoitusnäkymiä tarkistettaessa uusia varoja niiden uusien politiikkojen rahoittamiseen, joita osallistuminen entisen Jugoslavian jälleenrakentamiseen tuo mukanaan; muistuttaa tässä yhteydessä siitä, että Eurooppa-neuvoston vuonna 1992 Edinburghissa yksimielisesti päättämät uudet ylärajat unionin talousarviolle antavat riittävästi liikkumavaraa rahoitusnäkymien vastaavalle mukauttamiselle;

20. Painottaa, että komissio on tehnyt riittämättömän rahoitussuunnitelman entisen Jugoslavian jälleenrakentamiseen osallistumista varten eikä ole ottanut riittävän ajoissa mukaan budjettivallan käyttäjää; suunnitelmissa esitetyt luvut poikkeavat toisistaan, tukeutuvat usein kyseenalaisiin talousarviokohtiin ja ylittävät rahoitusnäkymien otsakkeen 4 ylärajan; kehottaa komissiota laatimaan luotettavan, avoimen ja johdonmukaisen rahoitussuunnitelman;

21. Kehottaa komissiota esittämään pikaisesti uuden luonnoksen rahoitusnäkymien tarkistamiseksi, jossa otetaan asianmukaisesti huomioon unionin osallistumisen jälleenrakentamisen synnyttämät ongelmat;

22. Pitää olennaisen tärkeänä, että EIP kehittää entisen Jugoslavian tasavalloissa toteutettavaa laajaa alueellista tukiohjelmaa yhteistyössä Euroopan jälleenrakennus- ja kehityspankin ja muiden monenkeskisten rahoituslaitosten, kuten Maailmanpankin kanssa; tämän vuoksi taloudellista ja alueellista yhteistyötä edistävät toimet ovat ensisijaisen tärkeitä, sillä niillä kehitetään järjestettyjä alueita lujittavia ja alueiden välistä kauppaa edistäviä yhteiskunnan perusrakenteita;

23. Tukee mahdollisuutta, että PHARE-ohjelmalla rahoitettaisiin Euroopan jälleenrakennus- ja kehityspankin sijoitustoimiin valmistavia hankkeita tietoliikenteen, energian sekä pienten ja keskisuurten yritysten kehittämisen aloilla Bangkokissa tehdyn sopimuksen määräysten mukaisesti; kiinnittää kuitenkin komission huomion siihen, että rahoittajamaiden olisi osallistuttava lahjoituksin sijoituksia edellyttävien hankkeiden rahoitukseen ottaen huomioon sen, että lähes kaikkien entisen Jugoslavian tasavaltojen maksukyky on kansainvälisellä tasolla mitattuna alhainen;

24. Katsoo, että varojen osoittaminen entisen Jugoslavian rauhanprosessin rahoittamiseen on ratkaiseva tekijä poliittisten päätösten täytäntöönpanemiselle, mutta että toisaalta ei ole mahdollista saada aikaan rauhanprosessia pelkästään taloudellisin keinoin; jälleenrakennusapu voi vaikuttaa ainoastaan siinä laajuudessa ja sitä voidaan antaa ainoastaan sillä nopeudella, miten kaikki osallistujat tukevat rauhanprosessin kaikkia osa-alueita;

25. Muistuttaa, että entisen Jugoslavian nopea jälleenrakentaminen on liitettävä rahoitusavun käytön mahdollisimman suureen avoimuuteen ja sen kuluttamisen tarkkaan valvontaan, koska nämä edellytykset ovat määrääviä jälleenrakentamistoiminnan onnistumisen kannalta; huomauttaa, että sekä parlamentin budjettivaliokunta että talousarvion valvontavaliokunta on saatava osallistumaan toimintaan täysipainoisesti;

26. Pitää välttämättömänä, että humanitaarista apua lukuunottamatta Euroopan unionin antama tekninen, rahoituksellinen ja makrotaloudellinen apu entisen Jugoslavian tasavalloille riippuisi yleisten asioiden neuvoston 30. - 31. lokakuuta 1995 pitämässään kokouksessa asettamista poliittisen ja taloudellisen ehdollisuuden kriteereistä;

27. Vaatii lisäksi asianmukaisia menettelyjä, joiden mukaan sille annetaan tietoja heti ja jatkuvasti, sekä pyytää komissiolta neljännesvuosittaista kertomusta täytäntöönpanosta;

28. Kehottaa puhemiestään välittämään tämän päätöslauselman neuvostolle, komissiolle sekä jäsenvaltioiden hallituksille ja parlamenteille.